Kim vra ‘enorme vergroting’ van Noord-Korea se kern-arsenaalKim Jong-un (Foto: Korean Central News Agency/Korea News Service via AP) Kim Jong Un versoek ŉ “eksponensiële” vergroting van Noord-Korea se kern-arsenaal, insluitend die massavervaardiging van taktiese kernwapens en om nuwe missiele te ontwikkel vir kern-teenaanvalle, het staatsmedia Sondag gesê. In ŉ verslag aan die einde van ŉ partyvergadering in Pyongyang het Kim gesê die land moet in 2023 sy militêre spierkrag “oorweldigend opskerp” in reaksie op “Amerikaanse en Suid-Koreaanse vyandigheid”, het die amptelike KCNA berig. Kim voer aan Washington en Seoel is vasbeslote om die noorde “te isoleer en te onderdruk”. Hy sê sy land sal fokus op die “massavervaardiging van taktiese kernwapens” en om nog ŉ langafstandmissielstelsel te ontwikkel waarvan die missie ŉ vinnige kern-teenaanval sal wees. Aldus die verslag is dié doelwitte deel van die 2023 kern- en verdedigingstrategie. Militêre spanning aan die Koreaanse skiereiland het in 2022 skerp toegeneem toe Noord-Korea byna maandeliks wapentoetse uitgevoer het, insluitend om sy mees gevorderde langafstandmissiel ooit te vuur. Drie kortafstand ballistiese missiele is Saterdag vroeg afgevuur en nog een Sondagoggend om 02:50 (1750 GMT), het Seoel se weermag gesê. Die amptelike KCNA het Sondag berig dit was ŉ “toets van die supergroot vuurpyllanseerders”. In ŉ afsonderlike berig deur die KCNA het Kim gesê die wapens plaas die hele Suid-Korea “binne trefafstand”. Noord-Korea benadruk “die moontlikheid van werklike optrede”, sê Yang Moo-jin, professor aan Seoel se Universiteit van Noord-Koreaanse studies. “Noord-Korea se optrede dui op ŉ taktiese verskuiwing om indirek druk op die VSA te plaas deur op sy beurt druk op Suid-Korea te plaas en spanning aan die Koreaanse skiereiland vanjaar te verhoog.” Seoel se ministerie van verdediging beskryf Noord-Korea se jongste dreigemente as “uitlokkende retoriek wat die vrede en stabiliteit aan die Koreaanse skiereiland ernstig bedreig”. Pyongyang word gemaan om dadelik sy kernprogramme op te skort. “Indien Noord-Korea poog om kernwapens te gebruik, waarsku ons dat die Kim Jong Un-regime tot ŉ einde sal kom,” het die ministerie in ŉ verklaring gesê. Die lansering kom net dae ná Seoel vegvliegtuie moes ontplooi toe vyf Noord-Koreaanse hommeltuie Maandag die suide se lugruim binnegedring het. Lim Eul-chul, ŉ professor aan Kyungnam-Universiteit, sê die noorde se jongste verklaring dui daarop dat hulle “voorbereidings tref vir die moontlikheid van ŉ werklike oorlog buite die ineenstorting van inter-Koreaanse betrekkinge”. Hy waarsku dat, indien die VSA en Suid-Korea sal reageer, wat ŉ groot moontlikheid is, sal spanning tussen die twee Koreas in 2023 “ŉ ongekende vlak bereik”. “Dit sal ŉ redelike vooruitsig wees vir die Koreaanse skiereiland om ŉ tweede Oekraïne te word indien die situasie nie reg bestuur word nie.” Kim het in 2022 gesê hy wil hê sy land moet die wêreld se kragtigste kernmag hê en het die verklaar die noorde is ŉ “omkeerbare kernstaat”.